**Mberritja ne Mauthausen sipas Beqir Xhepes**

Në Mauthausen mbërritëm më **20 gusht 1944** në orën 15.00, në stacionin e trenit, ku na vunë në radhë tre nga tre. U dësh të ecnim një orë udhëtim, duke ngjitur përpjetë kodrën, për të arritur në majë, atje ku ndodhej njëkohësisht dhe gurorja dhe kampi i Mauthausenit. Ishte ky vend, ku për një periudhë 7 vjeçare u masakruan, torturuan, u helmuan e u dogjën qindra mijëra njerëz të pafajshëm nga kombësi të ndryshme.

Arritëm lart në kodër, ku ishte ndërtuar dhe fortesa e Mauthausenit. Oxhaku i lartë i krematoriumit vazhdonte të nxirrte tym. Sipas rregullit në oborrin e kampit apo sheshi i apelit siç quhej duhej të hidhje çdo plaçkë tënden personale të trupit të gjitha teshat dhe veshmbadhjet, ndonjë jorgan a batanije që kishe me vete dhe të hyje në banjë. Para se të laheshe duhej të kaloje tek berberi, të qethnin, të pastronin mirë mjekër e flokë dhe pastaj të fusnin në dush. Dilje lakuriq nga banja, dhe ashtu të nxirrnin në oborr në sy të të gjithëve. S’ishte turp për askënd. Po kujt i bënte përshtypje lakuriqësia, kur të gjithëve u kanosej jeta. Pas disa orësh në dritat e prozhektorëve na shpërndanë uniformën e kampit që ishte me riga të bardha e blu dhe nga një numër matrikulli që e vendosnem të qepur në gjoks, në shpinë dhe në kofshën e djathtë të pantallonave, si dhe një trekëndësh blu i cili tregonte shenjën e të burgosurit politik.

Neve shqiptarëve na përkisnin numrat nga 99760 deri në 10 0071. Mbasi na bënë të njohur rregullat e brendshme të kampit, të nesërmen dhanë urdhër që të gjithë të punonim në gurorë. Kjo ishte puna më e vështirë dhe më vdekjeprurëse, pasi të burgosurit ngarkonin gurë deri në peshën 30-40 kg dhe do i ngjisnin lart në kodër te fortesa e kampit ku do ngjisje gjithsej 186 shkallë lart. Sa vetë kanë vdekur nëpër ato shkallë që morën emrin Shkallët e Vdekjes. Të gjithë ata që punuan këtu, jetën e kanë patur të shkurtër, edhe pasi mbijetuan nga kampi. Unë nuk pata fatin e zi të punoja në gurore, pasi isha 15 vjeç. Mua dhe ca fëmijë jugosllavë, na lanë poshtë të spitali dhe grupi i të rinjve dhe fëmijëve që na ngarkonin me punë të ndryshme.

Në gurore ishin kryesisht komunistët ata më të rrezikshjmit për Rajhun, robtë e luftës së ushtrisë së Kuqe dhe partizanët. Të gjithë të burgosurit i shoqëronte një kartelë me të dhënat e sakta ku flitej dhe për aktivitetin e tyre, arsyen e arrestimit dhe pse ishin sjellë aty. Në bazë të kësaj kartele diferencoheshin dhe keqtrajtoheshin më shumë a më pak.

Ndër shqiptarët që paraqesnin rrezikshmëri ishin: Kozma Nushi, Sul Cenomeri, Telat Noga, Shefqet Leka, Enver Velja etj

Pas dy ditësh në 23 gusht 1944 një pjesë e mirë e shqiptarëe u shpërndanë në kampet filiale të Mauthausenit në Gusen, Melk dhe Ebensee.

Në Mauthausen mësuam nga të burgosurit spanjollë se një vit më parë në shtator 1943 kishte qenë këtu dhe një grup shqiptarësh i përbërë nga 25 vetë, të cilët kishin qenë të internuar në Itali dhe me kapitullimin e Italisë Fashiste i kishin sjellë në Mauthausen.

Kur vajtëm ne, në gusht 1944 nuk gjetëm asnjë nga këta shqiptarë, domethënë të gjithë kishin vdekur ose ishin zhdukur në mënyrë misterioze. Po të llogarisim dhe 25 shqiptarët del se në Mauthausen kanë ardhur gjithsej 326 shqiptarë, dhe nëse llogarisim se 23 erdhën gjallë në atdhe, atje kanë lënë kockat gjithsej 303 shqiptarë.

Shqiptarët në Mauthausen nuk arritën të krijonin një bllok më vete siç ishin kombësitë e tjera. Fatkeqësisht këtu shqiptarët u shpërndanë mes kombësive të huaja. Kjo ishte shumë negative për shqiptarët, kryesisht për mbajtjen e moralit lart, për ndihmën ndaj njëri-tjetrit, për të folur gjuhën tone, por dhe për të ditur fatet e secilit prej nesh. Ne donim të dinim çfarë ndodhi me shokët tanë, si vdiqën, kush i rrahu, kush i mundoi. Veç kësaj donim të flisnim të gjithë shqip dhe të mbanim optizmin gjallë se do të ktheheshim një ditë në vendin tonë.

Fatkeqësisht na ndanë të gjithëve në filialet e Mauthausenit. Megjithatë të gjithë të burgosurit ishin solidarë se i bashkonte urrejtja ndaj gjermanëve. Duke ndenjur me spanjollë, polakë, francezë, cekë mësuam shumë gjëra që nuk i dinim, mësuam traditat e tyre, historitë e tyre, arritëm të kuptonim përse dhe si duhej të luftonim. Interesant ishte se fryma ruse dominonte pasi Rusia po i shkaktonte shumë humbje gjermanëve, dhe në burg u organizua në mënyrë ilegale dhe një kurs i gjuhës ruse. Pjese e kursit ishin dhe dy shokët tanë, mes tyre Kozma Nushi, i cili madje u radhit si anëtar i Komitetit Revolucionar ndërkombëtar i Kampeve të Përqendrimit.

Unë si më i vogli ndër shqiptarët, më dërguan në grupin e fëmijëve, bashkë me fëmijë jugosllavë, sovjetikë, polakë e çekë. Duke u shoqëruar me ta dhe unë mësova gjuhën sllave. Përsa i përket ushqimit, racioni këtu ishte 200 gr bukë, 300 gramë një lëng i zi që i thonin kafe, në drekë një supë e hollë gjysëm litri prej panxhari, lakre ose spinaqi, rrallë një lugë margarinë ose pak marmalatë, por jo çdo ditë kjo. Këto racione ishin qesharake dhe të pamjaftueshme në krahasim me punën fizike që kërkohej. Humbjet në peshë ishin të rrufeshme. Nuk ishte e çuditshme që një i internuar të humbte 10,20,30 kg gjatë dy muajve të parë të ardhjes së tyre.

Puna nuk pushonte kurrë as ditë as natë, as në shi e as në borë. Orari i punës ndryshonte sipas kampeve, por ishte gjithmonë shumë i gjatë, mbi 12 orë në ditë.

Sëmundjet ishin po ato, tifoja e morrit dhe dizanteria bënin kërdinë, për shkak të mungesës së tualeteve dhe higjenës. Në fakt në kampin e Mauthausenit ishte një shprehje: Këtu nuk ka të sëmurë, ka ose të gjallë ose të vdekur, zgjidhni.

Një nga ndëshkimet e zakonshme ishte varja, e cila bëhej në tingujt e muzikës në sheshin e madh të apelit. Të internuarit ishin të detyryuar të shikonin shokët e tyre teksa i varnin publikisht. Varja bëhej me një pajisje të madhe që ngrinte 9-11 vetë njëherësh. Kur ishte ftohtë, të linin jashtë 24 orë, dhe ishe i vdekur. Dhe ky ishte një dënim.

Kohët e fundit gjermanët tërboheshin dhe nga emri i shqiptarëve. Sa dëgjonin që ishim shqiptarë, na rrihnin kot atë kohë. Ne nuk e dinim arsyen, por e morëm vesh më vonë se në 29 nëntor 44 Shqipëria ishte cliruar nga partizanët, dhe gjermanet ishin tërhequr nga ky vend. Por fatkeqësisht me çlirimin e Shqipërisë, nuk erdhi dhe çlirimi ynë. Ne e ndjenim se ndërsa gjermanëve laku u ngushtohej nga dita në ditë, ata u bënë edhe më te egër ndaj nesh, pasi humbjet andej po ua shkarkonin të burgosurve. Nga çlirimi i Shqipërisë deri në 9 maj 1945 që mori fund lufta, aty u vranë, u helmuan dhe dogjën qindra e mijëra njerëz të tjerë.

Në shkurt 1945 pas shumë torturash vdiq dhe Kozma Nushi, i cili ishte dhe udheheqësi i rezistencës shqiptare në Kampin e Zemunit dhe të Banicës, si dhe të Mauthausenit.

Çdo kamp përqendrimi si dhe filialet e tyre kishin objektet e punës së tyre për të internuarit, e cila ishte punë e rëndë dhe e mundimshme në mënyrë që të shpejtonte shfarosjen dhe zhdukjen e të internuarve. Shqiptarët u shpërndanë dhe në filialet e Gusenit, Melkut dhe Ebensee dhe një pjesë qëndruan në Mauthausen.

Në Mauthausen punonin në gurore, në ndërtimin e kazermave, në tërheqjen e vagonave dhe në hapjen e rrugës nga bora në Rusenlager.

Në Gusen punuan në gërmimin e nëndheshëm për vendosjen e fabrikave, e cila ishte punë e rëndë pasi gërmonin vetëm në shkëmb, dhe në ditët e fundit këta të burgosur u mbutë me gaz në nëntunelet e ndërtuara prej mundit të tyre.

Tjetër vend pune ishte rruga e tunelit 5km që lidhte Austrinë me Jugosllavinë.

Në Melk të burgosurit punuan në hapjen e tuneleve të nëndheshme për vendosjen e fabrikës së armëve. Këtu u hapën 6 tunele të gjata me gjatësi 2 km secila.

Ebensee qe ishte i fundit ndër 636 kampe përqëndrimi që ngritën nazistët gjatë luftës së dytë botërore. Ai u ngrit në 18 nëntor 1943. Por ishte njëkohësisht dhe kampi më i tmerrshem ndër filialet e Mauthausenit, i cili qëndroi deri në ditën e fundit të kapitullimit të Gjermanisë për arsye se këtu u bënë gjithë transportet e fundit nga gjithë filialet e Mauthausenit. Këtu furnizim ushqimor ishte llogaritur vetëm për efektivin e Ebense, por ajo bukë shpërndahej për të gjithë të transportuarit rishtas. Në fund në muajin prill 1945 të burgosurit merrnin vetëm 75-50 gramë bukë në ditë, ndërsa 10 ditët e fundit të burgosurve nuk iu dha fare bukë. Të vdekurit u shtuan pa masë. Arrinin vdisnin në çdo bllok 80-100 të vdekur në ditë.

Një nga dënimet e kampit ishte dushi. Këtu dënimet jepeshin nga personeli i bllokut. Nëse dikush nuk i pëlqente personelit, atëherë ai futej në dush dhe qëndronte aq gjatë sa binte në tokë. Në banjë kanë vdekur shumë vetë.